  Виталий Пронин  Вторнике республикаямы вуылӥз Россиысь югдурез утёнъя министр Рашид Нургалиев. Татын со ортчытӥз полициын ужасьёсын кенешон. Ужрадэ пыриськизы Президент Александр Волков, Удмуртиысь югдурез утёнъя министр Александр Первухин, МВД-ысь ветеранъёслэн кенешсылэн тӧроез Герман Санников.- Берло 10 ар ӵоже полицын ужасьёслы таӵе зол куронъёс нырысьсэ пуктэмын, - вераз Рашид Нургалиев. - Реформа кутскем дырысен 1,5 ар гинэ ортчиз ай. Озьы ке но полиция сярысь закон кутэмын, юристъёслэн но, огшоры калыклэн но ӵектонъёссы кылэмын.Министр пусйиз: полициын табере вылӥ кивалтӥсьёсты интыенызы вошъялозы. Сыӵе дыръя уг луы азгынмон, ужлэсь акыльтон. Берло 2 толэзь ӵоже полициысь 75 бадӟым кивалтӥсьёс ужзэс воштӥзы. Тросэзлэн служба нуон улосэз но выльдӥськиз. Огез но генерал яке полковник таӵе воштӥськонъёслы пумит кариськемзэ ӧз вера.Озьы ке но ӟеч кивалтӥсьёсты палэнысь возьмано ӧвӧл, шуиз Р. Нургалиев. Соосты интыосын дасяны кулэ. Кылсярысь, МВД-лэн генеральной штабаз кылдытэмын 150 муртлэсь резерв. Сыӵе ик синмаськымон офицеръёсты син шорын возёно улосъёсын но. Соосты огшоры гинэ чаклано ӧвӧл - кулэ дышетыны, кивалтон ужын эскерыны. Полициысь кивалтӥсь ортчыны кулэ удысысь вань тубатъёсты, соку солэн «кизили» висёнэз уг луы, пе.2012-тӥ арын 1-тӥ январьысен ӟеч луыны кулэ полициын тыршисьёслэн уждунзы. Соин министр чутрак ӵоге: та службае ваньзэс ум ни кутэ - быръёмы устооссэ гинэ. Уждунлэн 50 процентэз кылдоз оклад бордысь, кылемез - премия чотын. Со сяна, эшшо 8 пӧртэм ватсэтъёс чакламын. Озьы полициысь лейтенантлэн тужгес пичи уждунэз 33 сюрс манет вылын луоз.Полициын ужасьёслы выль сямен висъялозы улон инты. Адямилэн ужан стажез 10 ар ке, солы коньдонэн юрттэт луоз. Дунтэк улон инты сётъялозы участковойёслы.Но югдурез утён удысын тыршисьёслы ваньмызлы ик кулэ луоз юридической тодон-валан. Таин валлин тросэзлы дышетскон сярысь малпаськоно ни.Быдэс реформалэн одӥг мур пуштросэз: полициын ужасьёслы адями шоры бумага пыр учконо ӧвӧл, адӟоно солэсь сюлэмшугъяськонзэ, одно ик юрттоно.Кенешонэз йылпумъяса, Рашид Нургалиев медальёсын пусйиз ОМОН-ысь пиосты. Башкириын Урман посёлокын но Пичи Пурга районысь Пугачёво посёлокын луэм пуштылонъёс дыръя воргоронъёс кышкыт интыысь поттӥзы адямиосты.       